નવી દિલ્હી, તા. 12 : શરાબના કારોબારી વિજય માલ્યાના પ્રત્યાર્પણની ચાલી રહેલી સુનાવણી દરમિયાન માલ્યાએ એક નિવેદન આપીને ઘડાકો કર્યો છે. માલ્યાએ કહ્યું હતું કે, તેણે ભારત છોડતા પહેલા નાણામંત્રી અરૂણ જેટલી સાથે મુલાકાત કરી હતી અને આ મુલાકાત સમાધાન માટે કરવામાં આવી હતી. પરંતુ બેંકોએ સમાધાન માટેની યોજના ઉપર સવાલ ઉઠાવ્યા હતા. માલ્યાના નિવેદન બાદ વિપક્ષે મોદી સરકારને ઘેરવાના પ્રયાસો શરૂ કર્યા હતા અને સરકારનો જવાબ માગ્યો હતો. જેના પરિણામે નાણામંત્રીને તાકીદે નિવેદન આપવાની ફરજ પડી હતી. જેટલીએ માલ્યાના નિવેદનને તથ્યાત્મક રીતે ખોટું અને સત્યથી દૂર ગણાવ્યું હતું. આ જ કારણથી મુલાકાતનો કોઈ સવાલ જ ઉઠતો ન હોવાનું ઉમેર્યું હતું. જ્યારે કોંગ્રેસ પ્રવક્તા સુરજેવાલાએ કહ્યું હતું કે, ભાગેડુનો સાથ અને લુંટારાનો વિકાસ એ જ ભાજપનું લક્ષ્ય છે. બીજી તરફ જેટલીના નિવેદન બાદ માલ્યાએ સ્પષ્ટતા કરતા ઔપચારિક બેઠક થઈ હોવાનો ઈનકાર કર્યો હતો અને માત્ર મુલાકાત થઈ હોવાનું કહ્યું હતું. વિવાદ વચ્ચે હવે આગામી 10મી ડિસેમ્બરના રોજ માલ્યાના પ્રત્યાર્પણ ઉપર લંડનની કોર્ટ દ્વારા ચૂકાદો આપવામાં આવશે.